
For kjærligheten er sterk som døden,
lidenskapen er ubøyelig som dødsriket.
HØYSANGEN 8:6

Til Else Marie Hertzberg Næss


Innhold

Prolog: Gudefødersken

Innledning

Del I: Guddommelige formødre

Oldtidens kosmologi

Den lidenskapelige jomfru Inanna

Isis – dronning og Gudeføderske

Om gresk-romersk blandingsreligion

Demeter og sammenhengen mellom død og liv

Afrodite og kjærligheten

Magna Mater og beskyttelse

Artemis fra Efesos, Middelhavskystens mektigste gudinne

Familielikheter

Del II: Maria trer frem

Eva og Sofia

Kristendommen

Maria som jomfru

Maria som mor

Maria som dronning

Maria Magdalena

Jomfrufødselens historie

Epilog: En families fall fra maktens tinde

Takk

Noter

Bibliografi


Prolog: Gudefødersken

Vi befinner oss i Efesos, en by på vestkysten av Lilleasia. Det er midtsommerkveld i år 431. I en kirke ved byens havneområde avholdes nå det tredje kirkemøtet. Man skal bli enige om Jesu sanne natur. Ute i den varme sommernatten har en folkemasse med fakler i hendene samlet seg i gatene, og de roper et annet navn: Theotokos! Theotokos!, som betyr «den som har båret Gud» eller også «Gudefødersken».1 Det er ikke bare Jesu natur, men også Marias skjebne som skal avgjøres.

Figur 1. Gudefødersken. Freske fra apsen i kirken Santa Maria de Taüll. I denne fremstillingen fra 1100-tallet er Maria og hennes sønn plassert i en mandorla. Denne mandelformede figuren ble brukt allerede i tidlig kristen tid som symbol på porten mellom himmel og jord, mellom det guddommelige og det menneskelige. Når Maria anerkjennes som Gudeføderske, anerkjennes hun samtidig som en slik port.

(Foto: Museu Nacional D`Art De Catalunya).



Dette er en spesiell tid. Mange verdensbegivenheter utspiller seg akkurat nå. Tretti år tidligere ble Romerriket delt i en østlig og en vestlig del. Millionbyen Roma har akkurat opplevd ydmykelsen av å bli herjet av gotiske tropper, og historien vil vise at Roma og Vestromerriket ikke reiser seg igjen, men går under snaue femti år senere. Men i Konstantinopel holder Østromerrikets keiser stand. Dette er fortsatt et stort og samlet rike, og keiseren kjemper en kamp for å få den nye statsreligionens lærde – som forvalter rikets eneste lovlige gudstro – til å bli enige seg imellom og meisle ut en enhetlig lære.

Jomfru Marias inntreden i den kristne teologien regnes gjerne fra år 431, da kirkemøtet i Efesos ga henne tittelen Theotokos. Denne sommeren står frontene steilt innad i kirken. Dette er ikke bare en teologisk debatt, men også et spill med store kirkepolitiske og realpolitiske implikasjoner. Konstantinopels nye biskop Nestorius reagerer på den kristne tradisjonen som finnes i Konstantinopel. Han er særlig misfornøyd med Marias populære tittel «Gudeføderske». Nestorius mener at man ikke kan kalle Maria Theotokos, for hvordan kan et menneske føde den sanne Gud? «Gud er ikke en menneskebaby på to–tre måneder», skal han ha sagt.2 Nestorius forklarer at Gud i prinsippet er evig og uendelig, han har skapt hele verden, inkludert Maria selv. Hun kan ikke føde alt dette, det er en umulighet! Enes man om denne oppfatningen av Maria, vil det gjøre henne til en guddom, mener Nestorius. Biskopen foreslår i stedet at man kan kalle Maria Christokos – hun som har båret frem det menneskelige i Kristus.

Men i den store egyptiske havnebyen Alexandria er de svært glad i «Gudefødersken». Biskopen av Alexandria kaster seg inn i striden. Han mener at hele kristendommen hviler på det faktum at den sanne Gud virkelig lot seg inkarnere som menneske og seiret over døden. Å nekte for at Maria kan ha båret Gud, er det samme som å avvise Jesu guddommelighet og inkarnasjonens mysterium. I siste instans er dette å benekte at det virkelig var Gud som led på korset og overvant døden. Begge biskopene har nå brevvekslet med biskopen av Roma i lang tid for å få ham på sin side.

I Efesos er også folket engasjert, og de viser hva de mener ved å støtte Kyrillos av Alexandria med fakkeltog i gatene. Biskop Kyrillos og folkemassene er hjulpet på vei av keisermakten, nærmere bestemt keiserens eldre søster, Aelia Pulcheria. Pulcheria er selv en hengiven kristen og har modellert sitt liv etter jomfru Marias. Inspirert av hennes kyskhet har hun valgt å forbli ugift, noe som blant annet resulterer i at hun kan disponere sine enorme midler etter eget forgodtbefinnende. Slik er hun fri til å øve innflytelse både på biskopenes teologi og på kirkemøtet.

Idet kirkemøtet vedtar tittelen Gudeføderske, etableres det at Jesu mor er en svært sentral figur i denne nye religionen. Etter møtet bygges det kirker til hennes ære i rekordfart, og den offisielle kulten formelig eksploderer i de neste hundre årene. Det teologiske og logiske paradokset som ble diskutert på kirkemøtet – hvordan kan den sanne Gud bli født av mennesket Maria – forblir imidlertid uløst.

Hvordan oppstår skikkelsen jomfru Maria, Guds mor? I popularitet kan hun måle seg med sin sønn, men bare ett av de fire evangeliene i Bibelen vier henne særlig plass. Paulus nevner Jesu mor bare i en bisetning og uten navn. Det finnes svært få historiske kilder til dyrkelsen av Maria før kirkemøtet i Efesos i 431, og nettopp derfor har tidlig kirkehistorie hatt en tendens til å fremstille det som om Maria dukket opp av intet. «Kulten rundt Maria var fraværende i kristendommens første århundrer, bare for å oppstå relativt plutselig i det femte», skriver en tidligere kirkehistoriker.3

Men demonstrasjonstogene viser tydelig at Maria var en kjent og kjær skikkelse, og at hennes offisielle stilling i kristen lære opptok mange flere enn biskopene. Hva vet man egentlig om denne omstridte tittelen Theotokos? Den var i vanlig bruk før 431, men slett ikke alle steder i den tidlige kristenheten. Hvorfor trakk folkemassene ut i gatene på grunn av en teologisk diskusjon? Hvordan kan det ha seg at keiserens søster – hvis plikt til å føde barn er en viktig nasjonal oppgave – kan modellere sitt liv etter Marias absolutte kyskhet?

Som kirkemøtet viser, har Maria-skikkelsen allerede sterke og tydelige trekk i 431. Hun dukker på ingen måte opp av intet i samme øyeblikk som kirkemøtet er over. Dette er også noe man i de senere årene har blitt mer og mer opptatt av.4

Hvilke prosesser ligger bak når en så sentral skikkelse relativt brått etterlater mange og markante spor i historien? Hun som her trer frem, står åpenbart på skuldrene til langt eldre elementer i kulturen. Men hva eller hvem er dette? Og hvordan skal en eventuell sammenheng forstås? Den nøyaktige fasiten er selvfølgelig tapt i fortidens myriader av små og store hendelser, men kan hende lar en liten del av dette enorme historiske terrenget seg skissere opp.


Innledning

Omdreiningspunktet i denne boken er tidspunktet da Maria, Guds mor, for alvor trer inn i den offisielle religiøse tradisjonen via kirkemøtet i år 431. Her fremstår hun som en fiks ferdig og svært kompleks religiøs figur. Hun er utstyrt med en komplisert teologisk bakgrunn, og i løpet av kort tid blir det i hele kristenheten innført mange store fester til hennes ære. Det blir også oppført flere store religiøse bygg dedisert til Maria. Hvor kommer denne ruvende kvinneskikkelsen fra? Hvorfor er hun så populær? Fra vårt ståsted, nærmere 1600 år senere, kan det – på grunn av det magre kildetilfanget – se ut som om hun dukker opp av intet.

Kirkemøtets diskusjon rundt tittelen Gudeføderske kan også forstås som en kamp om hvilken betydning som skulle tillegges jomfrufødselen for Marias del.1 Hvordan skulle man tolke at en ung pike blir gravid helt uten seksuelt samkvem og siden føder himmelens og jordens skaper inn i verden som et menneske? Hva sa denne fødselen om henne? I et religionsvitenskapelig perspektiv må jomfrufødselen forstås ikke bare som en enkelt forestilling, men som flere overlappende forestillinger om et storslagent mirakel. Den dekker to hendelser: en mirakuløs unnfangelse og en mirakuløs fødsel. Jomfrufødselen sier også noe viktig om to skikkelser: mor og sønn. Spørsmål rundt hvilken betydning jomfrufødselen hadde for sønnen, har avstedkommet en dominerende tradisjon i kristendommen som har røtter helt tilbake til de tidligste tider. Men hvilken betydning får den for mor? For Marias del er denne spesielle unnfangelsen og den påfølgende fødselen knyttet til forestillingene om at hun er evig jomfru, den andre Eva og Gudeføderske.

Det som utspilte seg på kirkemøtet, var helt klart en kamp om religiøs fortolkningsmakt. Men bak dette ligger også spørsmål som: Hvor kom forestillingene om Maria fra? Hvorfor oppstod de, og ikke minst: Hvorfor ble de så populære? Hva var bakgrunnen for det som trolig først var en folkelig forestilling, nemlig at Maria ikke bare hadde gjennomgått en jomfrufødsel, men at hun likefrem var evig jomfru? På hvilken måte ble hennes skikkelse forstått som den andre Eva av de tidligste kirkefedrene? Og hvorfor bevarte ikke kirketradisjonen tilblivelseshistorien til den kontroversielle tittelen Gudeføderske? Disse spørsmålene er det, av grunner som ennå ikke er kartlagt, forsket langt mindre på.2

I et bredere perspektiv må man spørre seg: Hva er de historiske røttene til vår tids største kvinneskikkelse, jomfru Maria? Svarene utgjør en viktig, men ukjent del av kristendommens opphav og utvikling. Å kjenne sin historie er å kjenne seg selv. I dag, når spørsmål som er knyttet til kvinner, kvinners kropp og religiøse doktriner, tidvis oppleves som et minefelt av kryssende interesser og motstridende idealer, er det viktigere enn noensinne å ha god kunnskap om kristendommens desidert største kvinneskikkelse.

Jomfrufødselen

Hvordan kan vi nærme oss jomfrufødselens historie? Som et utgangspunkt kan det pekes på at Marias spesielle kombinasjon av jomfrudom og moderskap stokker om på helt grunnleggende menneskelige reproduksjonsprosesser. Fra studier av andre kulturer og religioner vet vi at det å undersøke en mytisk forestilling som snur grunnleggende og naturlige prosesser på hodet, ofte er en god inngangsport til å forstå en hel kultur.3 Selve ideen om en jomfrufødsel kan derfor betraktes som et nøkkelsymbol,4 ikke bare for kristendommen, men også for kristen kultur mer generelt.

I et teologisk perspektiv forstås jomfrufødselen, som nevnt, først og fremst kristologisk, altså med referanse til Jesus. Marias jomfrufødsel ble viktig fordi den på den ene siden garanterer at Jesus er Gud, og på den andre at han også er fullt ut menneske.5

Det finnes også et mer sekulært standardsvar på spørsmålet rundt forestillingens historiske opprinnelse. Dette oppsummeres godt i det som kan sies å være den største sekulære boken om Maria i moderne tid: Alone of All Her Sex. The Myth and the Cult of the Virgin Mary fra 1976, skrevet av den prisbelønte forfatteren og historikeren Maria Warner. Hun peker på at jomfrufødsler var et kjent fenomen i den gresk-romerske verden, og mener at fortellingen om en kvinne som unnfanget en gud, var et «stenografisymbol» for legitimering av guddommelig opphav. Warner peker imidlertid også på det nye i den kristne jomfrufødselen, nemlig at unnfangelsen var helt kysk. Til sammenligning var ikke førkristne gudinner som ble betegnet som jomfruer, nødvendigvis kyske, snarere understreket deres jomfruelighet deres autonomi. (I moderne språkdrakt ville man kunne kalle dem «single».) Warner poengterer at denne nye forståelsen av «jomfru» markerte et viktig skifte. Det var dette skiftet «fra jomfrufødsel til jomfruelighet, fra religiøst tegn til moralsk doktrine som omskapte […] jomfru Maria til et effektivt instrument for kyskhet og kvinnelig underkastelse».6

Men også disse perspektivene etterlater mange spørsmål. Hvorfor var det så viktig for de tidlige kristne at Maria var totalt kysk? Og hva er det som skjer når det som i utgangspunktet er regnet som et paradoks og et mirakel, etter hvert kobles til en moralsk doktrine? Sist, men ikke minst: Er det egentlig en god nok årsaksforklaring at hele dette forestillingskomplekset oppstod i forlengelsen av et ønske om å finne et effektivt instrument for feminin underkastelse? For å svare på disse spørsmålene må man favne videre enn det som gjøres i dette sekulære standardsvaret. Undersøkelsen må gå bakenfor den konkrete historiske Maria, og man må sammenligne bredere enn bare mønsterlikhet med eldre mytiske forestillinger om en ung kvinne som ble gravid med en gud.

En kjærlighet sterk som døden

Jomfrufødselens historie er også fortellingen om hvordan den feminine kroppen og den erotiske kjærligheten gradvis mister sin åpenbare religiøse dimensjon. Oldtidens store himmeldronninger ble knyttet til en kosmisk kraft som inneholdt både erotikk, vold og fruktbarhet. Denne tematikken fulgte med gudinner i det gresk-romerske området langt inn i kristen tid. Men hva skjer med disse voldsomme og livgivende kreftene når det er den kyske Maria som regnes som himmelens dronning? Fra oldtidens gamle elvekulturer og frem til tidlig middelalder, da kristendommen er blitt den dominerende religionen, oppstår en gradvis endring i synet på sammenhengen mellom seksualitet og nytt liv som påvirker oss den dag i dag.

En strofe fra Høysangen i Det gamle testamente kan stå sentralt i denne historien: «For kjærligheten er sterk som døden, lidenskapen er ubøyelig som dødsriket» (Høy 8:6).7 Selve teksten har antagelig røtter i middelhavsregionens gamle religioner, der tematikken er knyttet til en ung gudinneskikkelse og hennes fruktbarhetskrefter. Kjærlighetens kraft og evne til å kjempe mot døden er temaer som følger med oss gjennom århundrene, via jødedom, inn i tidlig kristendom og frem til tidlig middelalder, der Høysangen forbindes tett med jomfru Maria. I løpet av denne reisens utvikling blir det tydelig at den kjærligheten som er «sterk som døden», gradvis endrer karakter. Den går fra å være forankret i kroppen og naturen til å bli en kysk og åndelig kjærlighet – den typen kjærlighet jomfru Maria står som kristendommens fremste representant for.

Marias multikulturelle miljø

For å nøste i Maria-skikkelsens historiske røtter må man altså tilbake til den kulturen hun oppstod i. «Diskusjonens kjerne er spørsmålet om hva som er relasjonen mellom den tidlige kristendommen og dens multikulturelle miljø. I hvilken grad er forståelsen av Maria (som vokser frem etter konsilet i år 431) trofast mot den opprinnelige jødiske arven (i kristendommen)? Og i hvilken grad låner den fra klassisk litteratur og klassiske bilder og bruker poetiske og mytiske forestillinger som inkluderer referanser til antikkens middelhavsgudinner?»8 Slik oppsummer Chris Maunder, førsteamanuensis i teologi og religiøse studier ved York St. John University i York, denne debatten i sin innledning i en av de få og seneste antologiene som er utgitt om Marias tidlige historie.

Mysteriet som er knyttet til det faktum at en så enorm og kompleks kvinneskikkelse dukker opp relativt brått etter konsilet i 431, forklares ofte med referanse til dette multikulturelle miljøet: «At kulten før 431 var så beskjeden, underbygger antagelsen om at Maria-dyrkelsen ble påvirket av en statlig støttet omdannelse av kultene for Isis, Kybele, Demeter og Artemis», skriver Maunder.9 I dag er dette en hypotese som er relativt anerkjent. Men selv om det er forsket lite på den tidlige Maria i kristen kontekst, er det enda færre studier som forsøker å si noe mer nyansert om sammenhengen mellom hennes enorme skikkelse og eldre gudinnekult.

Det er et trist faktum at forbindelsen mellom førkristen gudinnekult og den tidlige Maria på én og samme tid har vært omfattende «vurdert», men samtidig ikke vurdert ordentlig. Parallellene som har vært påpekt, har gjennomgående vært vurdert på en «grov og lite skjønnsmessig» måte,10 hevder John McGuckin, professor i bysantinske studier ved Columbia University i New York. Ifølge McGuckin er det kun to bøker som holder en viss standard. En tredje bok kan muligens legges til denne korte listen, men det er også det hele.11 Den lite skjønnsmessige måten Marias forhistorie har vært møtt med, avslører en holdning om at selve spørsmålet ikke er noe man bør diskutere for seriøst. Men hvorfor har det blitt slik?

Sammenlignet med tilsvarende studier av Jesus-skikkelsen, som har vært gjennomført i nesten 200 år og til sammen kunne fylle opp et lite bibliotek,12 er studiene av Marias historie oppsiktsvekkende magre, enda hun selv er en formidabel religiøs skikkelse. Når det gjelder folkelig popularitet, kan hun helt klart sammenlignes med sin sønn, og i deler av kristendommen vil hun kunne gjøre ham rangen stridig som religionens mest populære figur. Hva er det som skjuler seg på bunnen av denne historien? Hvem var denne kvinneskikkelsen som trådde frem på kirkemøtet i 431?


Døende og gjenoppstående guder

Var Jesus essensielt sett en hedensk fruktbarhetsgud? Dette spørsmålet stilles implisitt i James Frazers skandaleomsuste bok The Golden Bough som kom ut første gang i 1890. Boken regnes i dag som en ubestridt klassiker innen kulturvitenskapen og kommer stadig i nye opplag, sist i 2010. I hovedsak presenterer den en «bestemt type gud» som dør og gjenoppstår i takt med vegetasjonens vekslinger.


Under navn som Osiris, Tammuz, Adonis og Attis personifiserte menneskene i Egypt og Vest-Asia livets årlige forfall og gjenkomst, da særlig i vegetasjonen, som en gud som årlig døde og gjenoppstod fra de døde. Navnet og ritualene varierte fra sted til sted, men essensielt sett var de den samme.13



Frazer streker opp to hovedpoeng i sitatet ovenfor: for det første at gudene ble ansett som en personifikasjon av årstidenes vekslinger, for det andre at de essensielt sett var den samme typen gud. Hvordan kunne han mene at gudene i bunn og grunn var den samme? James Frazer var evolusjonist, og som mange av sine samtidige tenkte han seg at alle samfunn gjennomgikk akkurat den samme utviklingen, via egne fastlagte stadier. Ifølge Frazer var troen på en døende og gjenoppstående gud ett av flere stadier alle primitive kulturer måtte arbeide seg gjennom før de kom til det høyeste kulturelle stadiet: det vitenskapelige stadiet. Implisitt i hans verk ligger altså påstanden om at også den kristne troen på Jesus Kristus var et slikt stadium. Nå var kristendommen ikke en del av Frazers undersøkelsesmateriale, det hadde trolig vært altfor kontroversielt i 1890. Men til sin forlegger skrev han at han ønsket at leserne selv skulle trekke denne slutningen.14

Ettersom kulturvitenskapen ble mer og mer detaljrik utover på 1900-tallet, falt hypotesen om at alle kulturer gjennomgår de samme stadiene, fullstendig fra hverandre og ble forlatt. Men de veldokumenterte påstandene satte allikevel i gang en rekke studier av de ulike gudene som er nevnt hos Frazer. Her viste det seg også at disse gudene slett ikke essensielt sett er den samme, men tvert imot er svært forskjellige. Frazers teorier er i dag grundig tilbakevist, men hans undersøkelser har vært så sentrale for religionshistorien at de har blitt omtalt som et kjernesymbol for faget. Og han høster stadig, om enn med mange forbehold, anerkjennelse for sitt prosjekt som et bredt anlagt pionerarbeid for å undersøke kristendommens mulige hedenske arv og overhodet sammenligne den med førkristne religioner.15 Debatten han innledet, om hvorvidt Jesus-skikkelsen kan sies å være i slekt med middelhavsregionens døende og gjenoppstående guder, pågår den dag i dag.



Nytt blikk på gammel kunnskap

Hvilket materiale bør man ta fatt i for å danne seg en idé om Marias forhistorie? Skal man få en bedre forståelse av den ruvende kvinneskikkelsen Maria er, og hennes historiske kontekst, har det blitt foreslått at man bør se «lenger og grundigere» på de tekstlige og billedlige kildene som finnes om den tidlige Maria – dette gjelder også kilder fra andre religiøse praksiser i den antikke verden, som for eksempel gudinnekult.16

Den gode nyheten er at studiet av Maria, som altså ikke har kommet ordentlig i gang før i de senere år, kan trekke veksler på det enorme arbeidet som allerede er gjort med hensyn til Jesus-skikkelsen. Tidlig kristendom og dennes historiske omland må kunne regnes som verdens mest studerte historiske materiale. Et godt utgangspunkt er å ta fatt i den omfattende forskningen som allerede er gjort, og så dreie på kjønnsperspektivet. Men hvordan er det mulig å gjøre en hensiktsmessig avgrensing i dette enorme materialet som allerede foreligger? I denne sammenhengen er det interessant at brorparten av de gudinnene som løst regnes som Marias formødre, også spiller en sentral rolle i myter og kult knyttet til døende og gjenoppstående guder i antikkens middelhavsregion.17 (Se egen boks om døende og gjenoppstående guder.)

Et kontroversielt fagfelt

Faghistorisk har studiet av døende og gjenoppstående guder vært et viktig, om enn kontroversielt felt innen Jesus-forskningen. Utgangspunktet for interessen knyttet til disse gudene var at fenomenet nevnes av flere av antikkens store teologer og kirkefedre. Kirkefedrene beskriver hvordan mennesker i deres egen samtid først i sorg og siden i glede tilber en gud som dør og så gjenoppstår.18 Sammen med James Frazers påvisning av likheter mellom kristendommen og førkristne religioner vakte disse beskrivelsene stor debatt og mange nye undersøkelser rundt en mulig historisk sammenheng mellom Jesus og førkristne guder.

I disse nye undersøkelsene innskrenket man i tid og rom Frazers opprinnelige krysskulturelle og ahistoriske materiale og begrenset seg til døende og gjenoppstående guder knyttet til den middelhavskulturen som kristendommen oppstod i. Kombinasjonen av gudeskikkelsene, mytene, kulten og symbolene som figurerer her, har blitt betegnet som et mytisk mønster, som fantes i litt ulike versjoner i en rekke av de ulike kulturene rundt Middelhavet. Det har også blitt foreslått at dette mytiske mønsteret blant annet tematiserer en forståelse av verdens fornyelse.19 I dette forskningsfeltet, som nå er over hundre år gammelt, har man i hovedsak rettet søkelyset mot ulike aspekter ved de døende og gjenoppstående gudene og særlig lagt vekt på om gudene virkelig gjenoppstod, eller om de egentlig bare døde. Dette har selvfølgelig sammenheng med den sentrale rollen Jesu oppstandelse har i kristendommen. Denne mangefasetterte debatten er ennå ikke over, selv om den er ganske uttværet.20

Her skal debatten om den døende og gjenoppstående guden få ligge. I stedet holder vi fast i dette mytiske mønsteret som er synliggjort i middelhavsregionen, og flytter oppmerksomheten over til Maria og de store sørgende gudinnene som var mor eller partner til den døende og gjenoppstående guden.

Guddommelige formødre

Gudinnene Isis, Kybele, Artemis, Demeter og Astarte har i andre og mer generelle sammenhenger vært hyppig vurdert for sin sammenheng med Maria.21 De har også alle en partner eller et barn som dør og gjenoppstår, og i antikkens middelhavsregion spiller de en sentral rolle i myter og kulter knyttet til døende og gjenoppstående guder. Det er disse gudinnene som skal presenteres her, men det gjøres en endring med hensyn til Astarte. Bak navnet Astarte gjemmer det seg en svært vanskelig kildemessig situasjon.22 Her er hun derfor erstattet med to andre gudinner: den mesopotamiske Inanna, som også kalles Ishtar, og den greske Afrodite. For det første er de begge nært beslektet med Astarte historisk og kulturelt. For det andre er deres respektive partnere, Dumuzi/Tammuz og Adonis, de to døende og gjenoppstående gudene som kanskje i størst grad har vært vurdert som mulige forløpere for Jesus-skikkelsen.23

I del 1 lanseres altså seks guddommelige formødre for Maria som er verd å undersøke nærmere. Dette er Inanna, Isis, Demeter, Afrodite, Kybele og Artemis. Sammen med disse presenteres seks ulike fortellinger som alle handler om gudinnens sorg over en myrdet gud, og den kulten som finnes rundt gudinnene og deres fortellinger. For å nøste i Maria-skikkelsens historie betrakter vi så den kristne fortellingen om Jesus og Maria som en fortelling som går i dialog med de store fortellingene om dødende og gjenoppstående guder som var kjent på Jesu tid.

Figur 3. Maria i Romas katakomber. Denne fresken fra slutten av 200-tallet regnes som den tidligste kjente billedfremstillingen av jomfru Maria, og den er en av svært få kilder til den tidligste Mariadyrkelsen. Fremstillingen som finnes i Priscilla-katakomben i Roma, antas å vise til Jesu fødsel. Her vises Maria som ammer sin sønn mens en mannsskikkelse, antageligvis en profet, peker på stjernen i bakgrunnen. (Foto: Creative Commons Attribution-Share Alike 3.0 Unported license).



Maria trer frem

Historieskrivning er som å legge et enormt, men defekt puslespill i fellesskap med andre. Siden størstedelen av brikkene er forsvunnet, må man støtte seg til det som virker sannsynlig, da gjerne basert på hvordan andre tidligere har vurdert brikkene. Gjennom en grundig behandling av gudinneskikkelsene som sørger over de døende og gjenoppstående gudene, har det blitt mulig å jobbe frem en rekke kombinasjoner av brikker – eller kilder – som ikke har vært prøvd før. I del 2 settes de få brikkene vi har som er knyttet til den tidligste Maria-dyrkingen, inn i denne nye rammen, som er lagt på bakgrunn av kunnskapen om de sørgende gudinnene.

I utgangspunktet er det et lite knippe kilder som er anerkjent som sentrale når det gjelder den tidlige Maria:24 Dette inkluderer et nytt blikk på Det nye testamente, og studiet av det anerkjente, men apokryfe Protoevangeliet samt tekster av de aller tidligste kirkefedrene der hun nevnes.25 Andre kilder, som er bevart mer uavhengig av tradisjonen selv, er bildene fra katakombene i Roma og øvrige tidlige bilder, en papyrus med rester etter en meget tidlig bønn, i dag kjent under det latinske navnet Sub tuum praesidium, og beskrivelser av kvinner som ærer Maria i et ritual som ble beskrevet og fordømt av biskop Epifanius av Salamis (d. 403). I tillegg til dette kommer beskrivelser av kirkemøtet i Efesos i 431, selve Theotokos-tittelen og tegn på dens eventuelle sammenheng med en gudinnekult. Sist, men ikke minst, kilder som kan antyde noe om forholdet mellom Maria og andre sentrale kvinneskikkelser i tidlig kristendom: Eva, alle menneskers mor, den feminine visdommen og Maria Magdalena.26

Mesteparten av disse kildene er tekst, og fra de to første århundrene er de utelukkende tekst. Først fra 400-tallet finnes et bredere kildemateriale, som bilder, bønner, beskrivelser av fester og prosesjoner. Så kommer konsilet i 431, og fra 500-tallet dukker et rikt materiale opp som grunnlaget for det som i dag er Marias store tradisjoner. Et skår i gleden er at en stor del av bildemassen som ble produsert i disse tidlige århundrene, ble ødelagt under ikonoklasmen.27 Allikevel er bilder viktige kilder som setter oss på sporet av en sammenheng mellom Maria og hennes formødre. Disse vil her presenteres fortløpende sammen med teksten.

Parallelt med at tradisjonen rundt Maria for alvor tar form, kommer kimen til ulike tolkninger av Marias skikkelse. Disse forskjellene utvikler seg ganske tidlig i kirkene i Østromerriket og i Vestromerriket, i det som etter hvert skal bli henholdsvis den ortodokse og den katolske kirke. Når det som her foreligger som et uttalt ønske om å bevege seg bak kampen om religiøs fortolkningsmakt, er disse ulike tolkningstradisjonene svært interessante i seg selv. At det er litt ulike versjoner som utvikles, synliggjør på en svært pedagogisk måte hvordan Marias skikkelse, og kristendommen mer generelt, er i kontinuerlig endring og ikke er statiske størrelser.

Ved at vi på denne måten følger Maria helt frem mot høymiddelalderen, blir det tydelig hvordan hun er en mangefasettert, levende religiøs historisk figur som nærmest på organisk vis vokser ut av den eldre religionen.

Myter og kult

Denne historiske reisen baserer seg altså på myter, symboler og ritualer knyttet til gudeskikkelser som dør og gjenoppstår, og kvinneskikkelser som sørger over dem. Hva slags kunnskap kan man få ved å studere et slikt materiale og analysere de fantastiske bildene som finnes her? Religion kan forstås som en type språk. I den sammenhengen kan man se på bildene i myter og symboler som en type begreper. Vi mennesker bruker disse billedbegrepene til å tenke med, til å sortere informasjon, til å fordøye følelser og ikke minst formidle verdier.28 Som felles symbolspråk har store religiøse fortellinger det ved seg at de kan organisere verdiene til tusenvis av mennesker over hundrevis av år.

Mytene om døende og gjenoppstående guder ofte blitt beskrevet som naturspekulasjoner. Disse gudene har vært knyttet til årstidenes endringer og til vegetasjonen som tilsynelatende dør, men allikevel kommer tilbake til livet igjen. Som alle store myter har også disse flere lag. Ved siden av forestillinger om naturen finnes mer eksistensielle spørsmål som stilles i en eller annen form i alle verdens religioner. Hva er egentlig sammenhengen mellom liv og død? Hvilken plass har menneskets kjærlighet og kroppens fruktbarhet her? Det er et poeng at selv om menneskene ofte stiller de samme spørsmålene, er svarene de skaper seg, gjerne svært ulike. Sagt på en annen måte: Selv om naturen og menneskekroppen ikke endrer seg nevneverdig opp igjennom historien, har forståelsen av naturen og menneskekroppen vært svært forskjellig opp igjennom tidene. Og bare ved at vi først setter de religiøse forestillingene og handlingene som studeres, inn i den kulturen som har produsert dem, kommer disse svarene tydelig frem.

En annen grunn til å sette religiøse fortellinger inn i sin respektive kontekst er at det er forskjell på historier. Noen er lettglemte eventyr ved leirbålet, mens andre igjen gjennomsyrer og definerer store imperier gjennom flere tusen år. At Maria og hennes jomfruelighet hører til den siste kategorien, er vårt utgangspunkt her. Men om man bare leser en gammel tekst, løsrevet fra den konteksten den opptrer i, er det vanskelig å si hva som er hva.

En lakmustest kan være å se på hva vi vet om den tilknytningen fortellingen har til det man kaller kult. Som nevnt var dette noe av ankepunktet overfor den tidlige Maria, at kildene vi har bevart, i utgangspunktet bare er tekster, og det er så å si ingen åpenbare spor etter konkret kult. Kult er en samlebetegnelse for alle typer praktiske religiøse handlinger og gjenstander. Ritualer, bønn og religiøse bilder er kanskje de mest kjente. Kult er et tydelig og objektivt tegn på en levende religion, en religion som faktisk spiller en rolle i menneskenes liv, og som former deres valg og verdier.

Når fortellingene om en døende gud og en sørgende gudinne settes inn i sin respektive kulturelle sammenheng, i det som for lengst er døde kulturer, legges det ekstra vekt på hva slags rituell praksis som var knyttet til disse fortellingene. Tilknytning til samfunnets maktapparat er også en viktig faktor, og har den effekt at det gir kulturell innflytelse over tid. Derfor rettes et særlig blikk mot hvordan de førkristne gudinnene har vært knyttet til legitimering av kongemakt.

Det store skillet

Hvordan kan man best sammenligne myter, ritualer og symboler i førkristne «hedenske» religioner med dem som oppstår i kristendommen? Det faktum at Marias skikkelse har vært så lite studert, henger trolig også sammen med de problemene som en studie på tvers av det store religionsskiftet fører med seg. For overgangen fra de førkristne flergudsreligionene og over til kristendommens monoteistiske religion kan på mange måter sees som en overgang mellom to ulike typer religion.29 Man gikk fra religioner som hadde mange guder, og der gudene lett kunne sammenlignes, sågar «oversettes» med hverandre, til et religiøst system der man i prinsippet bare har én gud, og der skillet mellom den sanne gud og falske guder ble viktig.30 Med dette skillet som premiss finnes det ingen konsensus innad i de to religiøse systemene om hvordan de guddommelige kreftene skal kunne sammenlignes eller oversettes med hverandre. Man risikerer derfor å tvinge enten det ene eller begge systemene inn i en forståelsesramme som øver vold mot religionens egenart og de religiøses selvforståelse.31

Vår studie av den kristne Maria-skikkelsens mulige røtter i den førkristne religionen kompliseres ytterligere fordi det dreier seg om en kvinneskikkelse. Hun setter i spill de endringene som oppstod med hensyn til bruk av kjønn som symbolsk størrelse i de ulike religionene.32 For eksempel gikk man fra et religiøst system som hadde noenlunde like mange kvinnelige som mannlige bilder av gud, til et religiøst system som nærmest utelukkende brukte et maskulint gudsbilde.

Figur 4. Familielikheter. Her presenteres seks ulike formødre for Maria: Inanna fra Mesopotamia, Isis fra Egypt, samt Demeter (med datter), Afrodite, Magna Mater og Artemis, som alle hører hjemme i den gresk-romerske kulturkrets. Gudinnene deler likhetstrekk på kryss og tvers. Legg for eksempel merke til at tre av gudinnene har bymuren som krone på hodet. I denne familien er Maria åpenbart siste skuddet på stammen. Men som alle de andre kvinneskikkelsene er hun også helt unik. (Illustrasjon: Anne Kristin Berge).



Alle disse forholdene gjør det vanskelig å peke på historiske sammenhenger, ettersom religionenes selvforståelse ikke møtes. Siden disse endringene er så grunnleggende, er det imidlertid lite sannsynlig at de har inntruffet over natten. I stedet har de trolig utviklet seg gradvis og over flere hundre år. Likhetene som finnes mellom Maria og de eldre gudinnene, vil i denne sammenheng kunne være et eksempel på en slik gradvis overgang.

Religion og endring

En måte å forstå religion på er å se på fenomenet som en type utvidet språk, der tegn, fortellinger, kommunikasjon og kultur er sentrale elementer. Religion kan betraktes som et verdi- og symbolspråk, der den troende kommuniserer med det guddommelige, og menneskene kommuniserer seg imellom via symboler, myter og ritualer.33 Religionens egen forståelse er gjerne at den kommuniserer evige og uforanderlige verdier som er knyttet til et bestemt guddommelig opphav, og som er uavhengig av skiftende tider.

Men sett i et større tidsperspektiv endrer også religionen seg i takt med resten av verden. Både individuelt og kollektivt formes vi mennesker av den religionen som finnes i vår kultur. Samtidig er vi også med på å forme den. Religionen er eldre enn hvert individ. Det er noe man fødes inn i – i likhet med et språk. Men slik hver generasjon endrer språket ørlite grann, endres også religionen, generasjon for generasjon. Observert over en periode på flere hundre år blir disse endringene innen samme religion, i det enkelte religiøse «språket», svært tydelige. På samme måte kan man se likhetstrekk i den mer uformelle kulturtradisjonen, en religiøs etymologi som strekker seg på tvers av reelle religionsskifter. Det store skiftet som oppstod i middelhavsregionen da den romerske keisermakten gikk over til kristendommen i de to siste århundrene før overgangen til middelalderen, er intet unntak.

Familielikheter

Hvilke modeller kan brukes for å tegne et godt bilde av de likhetene som faktisk eksisterte på hver sin side av dette store historisk-religiøse skiftet? Hvordan skal man best beskrive det faktum at det helt klart har vært glidende overganger og kontinuitet over mange hundre år mellom førkristne religioner og kristendommen? Her skal det tas tak i et begrep som er etablert for å skape et alternativ til den platonske forestillingen om essenser, nemlig begrepet om familielikheter, som viser til et løst knippe likheter som strekker seg på kryss og tvers i et materiale.

Da historikerne først ble oppmerksom på mytene om de døende og gjenoppstående gudene, ble det forstått som en essensiell sammenheng, og som Frazer var inne på, diskuterte man om Jesus egentlig var en hedensk fruktbarhetsgud. De samme spørsmålene har blitt stilt rundt Marias likheter med eventuelle eldre gudinner.34 Slik impliseres det at siden hun har noe med førkristne gudinner å gjøre, er hun egentlig en førkristen gudinne selv. Dette synet underkjennes imidlertid dersom man har som grunnpremiss at hver religion har sin egenart, selv om de historisk sett er i slekt med andre religioner.

I dag beskrives de likhetene som finnes mellom de mange forskjellige gudene som dør og gjenoppstår, inklusive Jesus-skikkelsen, som familielikheter.35 Det er filosofen Ludwig Wittgenstein som er kjent for å ha innført dette begrepet. Han konstruerte det som et forsøk på å lage en modell som beskriver en annen type likhet enn det som kan beskrives som en platonsk modell, en modell som beskriver likheter basert på en felles idé, en felles essens eller et grunnleggende vesen.36 I Filosofiske undersøkelser beskriver Wittgenstein familielikheter som «de forskjellige likhetene [som] overlapper hverandre og krysser hverandre helt som mellom medlemmene av en familie: kroppsbygning, ansiktstrekk, øyenfarge, ganglag, temperament».37 Begrepet familielikheter har vært sentralt i språkvitenskapen, men har også blitt brukt innen religionsvitenskapen.38

At det i myter og kult eksisterer familielikheter mellom ulike kulturers forestillinger om en døende gud og en sørgende gudinne, betyr ikke at de deler ett essensielt trekk, og sånn sett utgjør de heller ingen enhetlig gruppe. Men i mytologi, ritualer og symboler finnes det allikevel, på kryss og tvers, veldig mange likheter mellom de førkristne gudeskikkelsene som dør og gjenoppstår. Det finnes også en rekke familielikheter mellom disse forestillingene og dem som er knyttet til fortellingen om Jesu død og oppstandelse. Samtidig er det hevet over tvil at den kristne fortellingen, på samme måte som alle de andre fortellingene, også er helt unik. En jakt etter familielikheter mellom Maria og førkristne gudinner forutsetter det samme. Selv om Maria og fortellinger og ritualer som er knyttet til henne, har en familielikhet med ulike gudinner, er de også forskjellige.

Et avgrenset materiale

Men når stopper disse familielikhetene? Et av hovedproblemene med familielikhetsbegrepet er at det mangler en avgrensning. I prinsippet fortsetter familielikheter i det uendelige. Dette er på mange måter modellens styrke og svakhet.39 Her er det imidlertid selve det historiske materialet som begrenser. I motsetning til i James Frazers opprinnelige prosjekt letes det etter familielikheter i et begrenset tidsrom og i et bestemt geografisk område. Det søkes etter familielikheter i et materiale som allerede er antatt å ha en historisk og kulturell sammenheng, og som er satt sammen på bakgrunn av familielikheter med en bestemt figur: Jesu død og oppstandelse. Men perspektivet vris og følger i stedet de mektige kvinneskikkelsene som i mytene alltid sørger over den døde. En følge av at forehavendet også begrenser seg til familielikheter knyttet til de sørgende gudinnene og Maria, er at flere grupper av interessante familielikheter som ellers finnes i dette materialet, faller utenfor undersøkelsen.40

Bruken av familielikheter som modell understreker også at man ikke prøver å avdekke en rettlinjet utvikling i materiale. Tvert imot tas det her utgangspunkt i en hendelse: Marias fremtreden i år 431, og så arbeides det bakover i tid, men også noe fremover i tid. Denne måten å arbeide historisk på har vært beskrevet som genealogisk, eller som en form for slektsgransking.41 Igjen er familiemetaforene sentrale. Med slike modeller er ønsket å få frem en forståelse av religionshistoriske sammenhenger som en organisk, uoversiktlig og mangefasettert bevegelse snarere enn som en rettlinjet utvikling eller en målrettet prosess.

Maria er ingen statisk figur

Ønsket er å få frem at kristendommens store kvinneskikkelse i tidlig tid verken var en statisk eller en entydig figur. Som en del av en levende religion oppfattes hun i materialet som presenteres her, svært forskjellig, både i ulike lag av befolkningen og i ulike geografiske områder. Parallelt med dette gjennomgår hun en utvikling over tid, i disse strataene så vel som i de ulike geografiske områdene.

For at det skal være mulig å holde henne fast og samtidig synliggjøre variasjonene i hennes skikkelse med hensyn til befolkningslag, tid og rom, er Marias ulike karakteristika sortert inn i tre kategorier: jomfru, mor og dronning. Disse analytiske kategoriene fungerer samtidig som retningslinjer for en sammenligning av ulike familielikheter med de guddommelige formødrene.

Gjennom disse nøye konstruerte prismene får man ikke bare innsikt i Marias skikkelse som religiøs figur; de tydeliggjør også en historisk kontinuitet knyttet til kjønn og kjønnskategorier som går på tvers av det store religionsskiftet. Slik oppnås et godt perspektiv på utviklingen i den utvidede kulturen rundt Middelhavet, i Europa og Midtøsten, og på hva som skjer når man går fra å ha mange guder av begge kjønn til å få én gud med ett kjønn. I det historiske teppet som rulles opp her, blir det tydelig at jomfrufødselen ikke bare er en tilfeldig religiøs forestilling som ble gjort populær av et misogynt presteskap. Snarere kan det sannsynliggjøres at forestillingene knyttet til jomfrufødselen var en sentral og nødvendig del av denne overgangen.

En familiesaga

Fortellingen om Maria og hennes guddommelige formødre kan leses som en familiesaga, i overført betydning. Den begynner med de eldste mytene og gudinnene og beveger seg fremover via yngre gudinner, i yngre kulturer. Dette er kvinneskikkelser som har en rekke familielikheter som på ulike måter overlapper hverandre på kryss og tvers. I denne familiesagaen kan jomfru Maria – og også Maria Magdalena – helt klart ansees som yngre skudd på stammen.

Først presenteres seks ulike formødre: Inanna fra Mesopotamia, Isis fra Egypt samt Demeter, Afrodite, Kybele og Artemis, som alle hører hjemme i den gresk-romerske kulturkretsen. Så introduseres Eva før Maria trer inn på scenen. For anledningen er hennes materiale, som sagt, sortert inn i tre ulike kvinneroller: jomfru, mor og dronning. Gjennom disse rollene foldes Marias historie ut, noe som naturlig nok vil vies brorparten av oppmerksomheten i denne boken, helt fra de tidligste forestillingene om at hun som ung pike unnfanger på mirakuløst vis, via fødsel, morsrolle og anerkjennelse som Gudeføderske, og helt frem til hun i tidlig middelalder får status som himmelens dronning. Et siste kapittel er viet Maria Magdalena. Det kanskje mest oppsiktsvekkende funnet i denne «slektsgranskingen» er at jomfru Marias formødre åpenbart også må være Maria Magdalenas formødre, og at de to skikkelsenes historier på mange måter er tett sammenvevd. En siste kvinneskikkelse som er med, men som ikke har fått et eget kapittel, er Sofia, Guds feminine side. Til gjengjeld avsluttes Marias historie her med noen betraktninger rundt hennes person.

Med denne familiebakgrunnen blir det tydelig at jomfru Marias historie verken er statisk eller forutbestemt. Det blir klart at sentrale religiøse forestillinger som er knyttet til henne, ikke bare er tett sammenvevd med eldre gudinner. De inngår også i en vev sammen med flere store kristne kvinneskikkelser, som Eva, Maria Magdalena og Sofia. Marias skikkelse vokser ut av en eldre, førkristen religion, samtidig som kvinnen med jomfrufødselen på mange måter var en radikalt ny skikkelse.

For å ta tak i alt dette skal vi begynne med begynnelsen. Vi skal reise tilbake til det området øst ved Middelhavskysten som har vært beskrevet som «sivilisasjonens vugge», til en tid der mektige gudinner speilet kongehusenes makt, og til en religion som ga sine helt egne svar på menneskets klassiske spørsmål rundt døden og kjærligheten. Vi skal til oldtidens store elvesivilisasjoner.

